מערכת החינוך תקועה בעבר; מי שיכול - מוצא אלטרנטיבה

ליאור דטל

[שתפו בפייסבוק](https://www.facebook.com/sharer/sharer.php?&u=$url) t w

לפני עשר שנים השיק משרד החינוך תוכנית שאפתנית למחשוב כל כיתות הלימוד בישראל, בניסיון לצמצם את הפער הדיגיטלי — זה שכל תלמיד שמגיע לבית הספר מבית עמוס במחשבים, טאבלטים וטלפונים ניידים מבחין בו. ואולם כמו תוכניות אחרות היא נגנזה, והמחשבים שהותקנו בכיתות כבר התיישנו.

כיום מומחי החינוך מסכימים שאין טעם במחשוב מלא של כיתות הלימוד, והפער הדיגיטלי מעסיק פחות את מערכת החינוך, לא מכיוון שהבעיה נפתרה אלא מפני שכיום הפער האמיתי הוא בין בתי הספר למציאות עצמה. מערכת החינוך לא יודעת איך להכין את התלמידים לעולם החדש, ולא מצליחה להעניק להם את הכלים שיאפשרו להם להתמודד עם אתגרי העתיד.

20 שנה לאחר שהחלה, במשרד החינוך הצהירו השנה על הכנת בתי הספר למאה ה–21. במשרד מודעים לכך שהם נמצאים בפיגור אדיר, ועדיין אין להם פתרונות של ממש. הבעיה הזאת מוכרת למערכות חינוך בכל העולם, שמתלבטות כיצד להכין תלמידים לעולם ולשוק העבודה שמשתנים במהירות, ומתכוננים ליום שבו בתי הספר יפעלו באופן שונה לחלוטין או שלא יהיה בהם צורך. בישראל הבעיה חריפה הרבה יותר, מכיוון שמערכת החינוך שלנו אפילו לא הצליחה להתמודד באופן ראוי עם אתגרי המאה ה–20. היא סובלת מפערי ענק בין התלמידים, הגבוהים ביותר ב–OECD ומהגבוהים בעולם, ומהישגים נמוכים שעלולים לסכן את כלכלת ישראל בשנים הקרובות.

מערכת החינוך בישראל לא שונה מזו של סוף המאה הקודמת, וההורים מבינים את האבסורד, אבל אין להם מה לעשות. חלק מהם שולחים את ילדיהם ללימודים בזרמים האלטרנטיביים, בבתי ספר פרטיים או בחינוך ביתי, אך מדובר בכמה אלפי תלמידים בלבד. רובם ממשיכים לשלוח את ילדיהם למערכת הציבורית, בהיעדר ברירות אחרות. עם זאת, הם ביקורתיים יותר כלפי הנעשה בבתי הספר, ומתערבים יותר בנעשה בו.

אם המצב הנוכחי יימשך, התסכול הגובר מהמערכת וחוסר האונים שבה היא נמצאת עלולים להביא לאובדן האמון בה ולהפוך אותה ללא רלוונטית. בעלי האמצעים יעבירו את ילדיהם למסגרות אליטיסטיות ופרטיות, ואלה שידם אינה משגת ישאירו את ילדיהם במערכת חינוך שלא תכין אותם לעתיד.

[**בחזרה לרשימה המלאה**](https://www.themarker.com/EXT-INTERACTIVE-1.7005918)